Tepişteyan ra yewo ke Zîndanê Amedî yê Tîpê D’yî de rojeyê mergî de yo, Ergîn Akhan o. Akhanî da zanayene ke ê biqerar ê tecrîdî biqedînê.
Akhan 20’ê Adar a 1988’î de qezaya Kopî ya Mûşî de ame dinya. Mekteba ewilêne dewa Kekelî de, mekteba mîyanêne Kop de û lîse zî Îzmîr de wende. Tîya mucadeleyê azadîye yê Kurdistanî nas kerd û emrê xo xelata mucadeleyî û şarê xo kerd. Akhan 9’ê Teşrîna Verêne ya 2015’î de qezaya Baglarî ya Amedî de ame tepiştene. Ergîn Akhano ke Zîndanê Amedî yê Tîpê D’yî de yo, 1’ê Adare de dest bi grevê vêşanîye kerd. Akhanî 30’ê Nîsane de grevê vêşanîye açarna rojeyê mergî. Akhan bi rayîrê keyeyê xo peyamêk ANF’yî rê şirawit.
Akhanî vat, “Seba ke tecrîdkerdişê Rayberê Şarê Kurdî Abdullah Ocalanî biqedîyo, ma qerarê xoverdayîşî da. Tecrîdo ke şexsê Rayberê ma de şarê ma ser o yeno ferzkerdene, nêno qebûlkerdene. Naye ra ganî tecrîd biqedîyo. Bi xoverdayîşê heme embazanê ma yê ke grev de yê, ma biqerar ê ke peynîya tecrîdî bîyarê. Seba qedîyayîşê tecrîdî heta nika xeylî embazanê ma canê xo feda kerd û bi hezaran embazê ma amade yê ke xo feda bikerê. Qerardarîya ma xeylî zêde ya.”
Keyeyê Akhanî zî bale ante serê qerardarîya lajê xo û vat, “Ê heqdar ê, çunke tu cayêkê bînî yê dinya de bêhuqûqîyêka winayêne çina. Ma heta peynî paştî danê domananê xo, ma înan dir ê. Heme xoverdayoxî domanê ma yê.”
